hotchpotch/miracl-hf-unified huggingface dataset:
Hermán Gaviria
Hermán Gaviria Carvajal (27. marraskuuta 1969 Carepa, Antioquia – 24. lokakuuta 2002 Cali) oli kolumbialainen jalkapalloilija, keskikenttäpelaaja.
Gaviria sai "Carepa"-lempinimensä synnyinpaikkansa mukaan. Hän pelasi vuosina 1992–1997 Kolumbian maajoukkueessa 40 ottelua, joissa teki viisi maalia. Hän edusti maataan vuoden 1994 maailmanmestaruuskisoissa, joissa teki yhden maalin, 1992 olympialaisissa (kaksi maalia) ja kolmesti maanosansa mestaruuskisoissa. Seuratasolla hän pelasi Atlético Nacionalissa, Deportes Tolimassa, Deportivo Calissa, Atlético Bucaramangassa ja myös Shonan Bellmaressa, J. Leaguessa.
Deportivo Calin pitäessä harjoitusleiriä syksyllä 2002 salama iski Gaviriaan. Hän menehtyi heti, mutta hänet julistettiin kuolleeksi vasta Valle de Lillin sairaalassa. Vieressä ollut joukkuetoveri Giovanni Córdobakin loukkaantui niin pahoin että menehtyi kolme päivää myöhemmin. Gavirialta jäi vaimo ja kaksi lasta.
Čávkosvárri
Čávkosvárri on Skandeihin kuuluva monihuippuinen vuori Omasvuonon kunnassa Pohjois-Norjassa. Sen päähuiput ovat Otertinden (1 356 m) ja Oteraksla (1 235 m).
Aritz Aduriz
Aritz Aduriz Zubeldia (s. 11. helmikuuta 1981 San Sebastián, Guipúzcoan maakunta, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Athletic Bilbaoa ja on pelipaikaltaan hyökkääjä.
Adurizin kasvattajaseura on sansebastiánilainen Antiguoko, jonka juniorijoukkueissa hän pelasi vuosina 1994–1999. Ensimmäiset ottelunsa aikuisten tasolla hän pelasi kaudella 1999–2000 Segunda División B:n Aurrerá de Vitoriassa.
Vuonna 2000 Aduriz siirtyi Athletic Bilbaon reservijoukkueeseen. Ensiesiintymisensä edustusjoukkueessa hän teki 11. syyskuuta 2002 Copa del Reyn ottelussa Amurrioa vastaan, ja Espanjan korkeimmalla sarjatasolla Primera Divisiónissa hän debytoi kolme päivää myöhemmin ottelussa Barcelonaa vastaan. Vuosien 2003–2005 aikana hän edusti kahta eri joukkuetta Burgosia ja Valladolidia, jotka kumpainenkin pelasivat maan toiseksi korkeimmalla sarjatasolla Segunda Divisiónissa. Tammikuussa 2006 hän palasi Athleticiin.
Kaudella 2006–2007 Aduriz teki yhteensä yhdeksän maalia 34 ottelussa, mukaan lukien hattutempun, joka syntyi 19. toukokuuta 2007 pelatussa ottelussa Zaragozaa vastaan. Seuraavalla kaudella 2007–2008 hänellä oli vaikeuksia vakiinnuttaa pelipaikkaansa Fernando Llorenten noustessa joukkueen ykköspyssyksi, mutta huolimatta siitä Aduriz pelasi kauden aikana 33 ottelua.
Kesällä 2008 Aduriz siirtyi Mallorcaan neljävuotisella sopimuksella. 26. lokakuuta 2008 hän teki ensimmäisen maalinsa uudessa seurassaan kotiottelussa Espanyolia vastaan. Hän pelasi lopulta joukkueessa kahden kauden ajan ja teki pelaamissaan 69 ottelussa 23 maalia (11 ja 12).
14. heinäkuuta 2010 hän siirtyi Valenciaan 4 miljoonan euron siirtokorvauksella. Hän pelasi ensimmäisen virallisen ottelunsa joukkueessa 28. elokuuta 2010 sarja-avauksessa Málagaa vastaan, jossa syntyi samalla myös hänen ensimmäinen maalinsa.
26. kesäkuuta 2012 Aduriz palasi takaisin Athletic Bilbaoon ja teki joukkueen kanssa kolmivuotisen sopimuksen. Hänestä maksettiin 2,5 miljoonan euron siirtokorvaus.
Aduriz on pelannut muutamia otteluita epävirallisessa Baskimaan maajoukkueessa. Ensimmäisen kutsunsa Espanjan maajoukkueeseen hän sai lokakuussa 2010.
Hän teki ensiesiintymisensä Espanjan maajoukkuepaidassa 8. lokakuuta 2010 pelatussa vuoden 2012 EM-karsintaottelussa Liettuaa vastaan. Ensimmäisen maalinsa hän teki 24. maaliskuuta 2016 pelatussa ystävyysottelussa Italiaa vastaan.
STS-2
STS-2 oli Nasan avaruussukkulaohjelman toinen lento. Se oli samoin toinen lento Columbia-sukkulalla ja ensimmäinen kerta, kun miehitetty avaruusalus lähetetään toistamiseen kiertoradalle. Laukaisu tapahtui Kennedyn avaruuskeskuksesta 12. marraskuuta 1981 klo 15:09 UTC-aikaa. Kolmipäiväinen lento päättyi sukkulan laskeutumiseen Edwardsin lentotukikohtaan 14. marraskuuta klo 21:23. Lennon tavoitteena oli demonstroida sukkulan kyky suorittaa uudestaan turvallinen avaruuslento sekä varmistaa sukkulan järjestelmien toiminta käytännössä.
Lennon miehistönä toimi Enterprise-sukkulalla laskeutumiskokeita suorittaneet komentaja Joe Engle ja lentäjä Richard H. Truly. Kummallakaan ei ollut kuitenkaan aikaisempaa avaruuslentokokemusta. Hyötykuormana lennolla oli lennontaltiointijärjestelmän lisäksi tieteellinen OSTA-I-sensorijärjestelmä maapallon tutkimuksia varten sekä RMS-robottikäsivarsi.
STS-1-lennon jälkeen laukaisualustalle asennetun äänenvaimennusjärjestelmän ansiosta sukkulan lämpösuojatiilet kestivät laukaisun vain 12 tiilen vaurioituessa. Lento oli alun perin suunniteltu viisipäiväiseksi, mutta sähköä tuottavan polttokennon rikkoutuminen pakotti sukkulan palaamaan jo kahden päivän jälkeen. Suurin osa lennon tavoitteista kuitenkin saavutettiin lyhentyneestä tehtävästä huolimatta.
STS-3
STS-3 oli Nasan avaruussukkulaohjelman kolmas lento ja kolmas kerta kun Columbia-sukkula lähetettiin avaruuteen. Laukaisu tapahtui Kennedyn avaruuskeskuksesta 22. maaliskuuta 1982 klo 16:00 UTC. Lento päättyi laskeutumiseen White Sandsin tukikohtaan 30. maaliskuuta klo 16:04. Kahdeksanpäiväinen lento oli siihenastisista sukkulalennoista pisin.
Columbian komentajana lennolla toimi Skylab-astronautti Jack Lousma ja lentäjänä ensikertalainen C. Gordon Fullerton. Hyötykuormana oli lennontaltiointijärjestelmän lisäksi tieteellinen tutkimuslaitteisto OSS-I sekä RMS-robottikäsivarsi.
Lennolla astronautit tekivät kokeita robottikäsivarrella sekä tutkivat lämmönvaihteluiden vaikutusta sukkulaan kiertoradalla. Lisäksi sukkulan keskikannen tiloissa suoritettiin ensimmäistä kertaa biologisia ja kemiallisia tutkimuksia. Lennon paluu viivästyi laskeutumisalueen tuulisen sään takia. Sukkula laskeutui lopulta kahdeksan päivän jälkeen White Sandsin tukikohdan kuivalle aavikkojärvelle. Kiitotien hiekka vaurioitti kuitenkin sukkulaa, mistä syystä tukikohtaa ei ole sittemmin käytetty sukkulan laskupaikkana.
Hour of Penance
Hour of Penance on italialainen brutal death metallia soittava yhtye, joka perustettiin Roomassa vuonna 1999. Sanoitusten teemana on kidutus, moraali, sosiaaliset ongelmat ja anti-religionismi.
Borderlands
Borderlands on Gearboxin kehittämä ja 2K Gamesin julkaisema ensimmäisen persoonan ammunta- ja toimintaroolipeli. Peli julkaistiin vuonna 2009 PlayStation 3:lle, Xbox 360:lle ja Microsoft Windowsille sekä vuonna 2010 OS X:lle.
Roolipelaamista esiintyy pääosin kolmessa eri muodossa; alussa valitaan neljästä hahmotyypistä, joiden tasoa kohotetaan myöhemmin suorittamalla ympäri maailmaa olevien tehtävien antajien tehtäviä, joista pelaaja kerää kokemuspisteitä. Kokemuksen karttuessa pelaaja voi valita hahmonsa kykypuusta lisäkykyjä ja erikoistua tiettyyn suuntaan.
Yleinen väärinkäsitys pelin grafiikkaa koskien on se, että peli olisi tehty käyttämällä cel-shading -tyyliä. Gearbox on kuitenkin todennut, että näin ei ole.
"Borderlands" sisältää yhteensä 160 tehtävää, joista 30 liittyy tarinaan, ja loppu koostuu sivutehtävistä.
Peli sisältää mahdollisuuden neljän pelaajan ”drop-in, drop-out” -yhteistyöpeliin. Pelaajat voivat valita neljästä eri hahmoluokasta, jotka ovat Siren, Soldier, Berserker ja Hunter. Jokainen hahmoluokka on erikoistunut tiettyihin kykyihin, kuten esimerkiksi berserker hallitsee parhaiten lähitaistelun ja hunter taas käyttää enimmäkseen pitkän kantaman aseita. Pelissä pystyy myös muokkaamaan visuaalisesti omaa hahmoaan ja ajoneuvoja.
"Borderlandsissa" voi milloin tahansa haastaa toisen pelaajan kaksintaisteluun lyömällä häntä. Pelaaja voi ottaa haasteen vastaan lyömällä takaisin. Pelaajat voivat myös mennä areenoille, jotka on suunniteltu useammankin pelaajan taisteluihin.
Sisältää uusia tehtäviä, esineitä ja vihollisia. Pelipaikkana on Jakobs Cove, jossa paikalliset ovat muuttuneet epänormaaleiksi olioiksi Dr. Nedin takia. Lisäosa julkaistiin konsoleille 24. marraskuuta 2009 ja Windowsille Steamin kautta 9. joulukuuta 2009.
Sisältää kolme uutta aluetta ja pankin pelaajan tavaroille. Lisäosa julkaistiin Xbox 360:lle 29. joulukuuta 2009 sekä PlayStation 3:lle ja Windowsille 7. tammikuuta 2010.
Sisältää uusia tehtäviä, vihollisia ja aseita. Lisäosa nostaa tasokattoa 11:llä, joten ennen kuin peliin tuli päivitys, joka nosti tasokattoa kahdeksalla, nosti se tasokaton 50:stä 61:een. Nykyään vastaava luku on 69. Tämä lisäosa sisältää myös mahdollisuuden päästä käsiksi Crimson Lancen salaiseen asevarastoon. Lisäosa julkaistiin Xbox 360:lle 23. helmikuuta 2010 sekä PlayStation 3:lle ja Windowsille 25. helmikuuta 2010.
Tämä oli viimeinen lisäosa peliin. Se julkaistiin 28. syyskuuta 2010. Claptrap’s New Robot Revolution sisältää muun muassa uusia alueita tutkittavaksi, uusia vihollisia sekä tekoälyhahmoja, isomman tavararepun ja 20 uutta tehtävää.
Sohvi
Sohvi on suomalainen naisen etunimi, kansanomainen muunnelma kreikkalaisperäisestä nimestä Sofia, joka merkitsee 'viisautta'.
Vuoden 2009 loppuun mennessä " Väestörekisterikeskuksen" mukaan Sohvi-nimen on Suomessa saanut 1825 henkilöä, jotka kaikki ovat naisia..
Eupelycosauria
Eupelycosauria on synapsidien kladi. Se on toinen synapsiden kahdesta alaryhmästä. Toinen on Caseasauria. Eupelycosauria käsittää kaikki muut synapsidit paitsi caseasaurit. Täten sen jäseniä ovat esimerkiksi Edaphosauridae ja terapsidit (mukaan lukien nisäkkäät). Caseasauria-kladin synapsideista Eupelycosauriaa erottaa esimerkiksi erilainen kallon rakenne.
Nimitys "Eupelycosauria" viittasi alun perin nyttemmin taksonomisena tasona hylätyn lahkon ”Pelycosauria” alalahkoon. Nykyisen määritelmänsä Eupelycosaurialle antoivat R. R. Reisz ja M. Laurin vuonna 2004.
Eupelycosauria ilmestyi hiilikauden lopulla ja monet siihen kuuluvista ryhmistä olivat permikauden alkupuolen aikana lihansyöjiä, kun taas Caseasauriaan kuului kasvinsyöjiä. Edaphosauridae oli ainoa terapsideihin kuulumatton Eupelycosaurian ryhmä, johon kuului kasvinsyöjiä.
Varhaisen Eupelycosaurian lajien koko vaihteli sisiliskon kokoisista sarvikuonon kokoisiin. "Edaphosaurus" ja "Dimetrodon" suvuilla oli selässään suuri purje, jota käytettiin ehkä lämmön säätelyyn. Näille suvuille tämä rakenne oli kuitenkin kehittynyt toisistaan riippumatta. Terapsidit polveutuvat "Dimetrodonin" ja sen sukulaisten tavoin varhaisista kladin Sphenacodontia jäsenistä. Terapsideista tuli permikauden lopun ja triaskauden alun hallitsevia eläimiä niiden korvattua useimmat muut synapsidit keskisen permikauden alussa. Muista Eupelycosaurian jäsenistä ainoastaan heimo Varanopidae selviytyi myöhäiselle keskiselle permikaudelle.
Eupelycosauria sai uuden määritelmän vuonna 2004.
Fröbisch, J., Schoch, R.R., Müller, J., Schindler, T., & Schweiss, D. 2011 (Muut paitsi Caseasauria tutkimuksen kladogrammista, Caseasauria tekstiosasta):
Hohler Felsin Venus
Hohler Felsin Venus eli Schelklingenin Venus () on kivikautinen venusveistos, joka on löydetty Saksasta läheltä Schelklingenin kaupunkia. Se on iältään noin 35 000–40 000 vuotta ja kuuluu varhaiseen Aurignacin kulttuuriin, joka oli vallalla myöhäispaleoliittisen kauden alussa, jolloin "Homo sapiensia" (Cro-Magnonin ihminen) esiintyi ensimmäisen kerran Euroopassa.
Hohler Felsin Venuksen löytäminen varhentaa muutamalla tuhannella vuodella vanhimman esihistoriallisen veistoksen löytämisen ja ylipäänsä vanhimman tunnetun esittävän taiteen löydön ja vahvistaa, että taideteoksia on tehty koko Aurignacin ajan.
Veistos löydettiin syyskuussa 2008 Hohler Felsin luolasta, joka sijaitsee lähellä Schelklingeniä Baden-Württembergissä, noin 15 kilometriä Ulmista länteen. Löydön teki Tübingenin yliopiston ryhmä, jota johti arkeologian professori Nicholas Conard, joka ilmoitti löydöstä Naturessa.
Mammutin torahampaasta valmistettu veistos esittää naisen ruumista, jossa korostuvat häpy ja rinnat ja jota siksi pidetään hedelmällisyyteen liittyvänä taikaesineenä. Pään sijasta veistoksessa on lenkki, josta se on voitu pujottaa riipusnauhaan. Arkeologi John J. Shean mukaan veistoksen valmistaminen on saattanut kestää ”kymmeniä ellei satoja tunteja”. Veistos löydettiin noin 20 metrin päästä luolan sisäänkäynnistä ja noin kolmen metrin syydestä nykyisestä maanpinnasta. Se on oli palasina, joista kuusi on löydetty, mutta vasen käsivarsi ja olkapää puuttuvat vielä.
Schwabenin Juran alueella on luolia, joista on paljastunut mammutinluisia veistoksia myöhäispaleoliittiselta ajalta noin 25 esinettä. Niihin kuuluu Hohlenstein-Stadelin leijonaihminen ja vanhin tunnettu soitin, mammutinluinen huilu. Tämä esinelöytöjen keskittymä 30 000–40 000 vuoden takaa on ainutlaatuinen koko maailmassa, ja Conard arvelee, että silloisten ihmisten ansioksi voidaan lukea paitsi figuratiivinen taide ja musiikki, myös uskonnon alkuvaiheet. Muita samasta luolakerroksesta löydettyjä esineitä ovat piikivisen tulentekovälineen sirpaleet, työstetty luu ja mammutinluu sekä erilaisten eläinten jäännökset, kuten tarpaani, peura, luolakarhu, mammutti ja vuorikauris.
Kai Kalima
Kai-Erik Klaus Kalima (s. 6. lokakuuta 1945 Helsinki) on oikeustieteen tohtori, Helsingin yliopiston finanssioikeuden emeritusprofessori, entinen SDP:n kansanedustaja ja entinen Helsingin kaupunginvaltuutettu.
Kalima nousi eduskuntaan vuonna 1989 varapaikalta Reino Paasilinnan tilalle. Hän oli eduskunnan jäsen vuoteen 1991 ja oli muun muassa laki- ja talousvaliokunnan jäsen.
Kalima valittiin Helsingin kaupunginvaltuustoon ensimmäisen kerran 1985. Vuoden 2000 kunnallisvaaleissa Kalima ei uusinut enää valtuustopaikkaansa, mutta nousi takaisin vuoden 2002 alussa Petra Paasilinnan tilalle. Kalima uusi valtuustopaikkansa 2005 ja nousi vuotta myöhemmin valtuustoryhmänsä johtoon. Kunnallisvaaleissa 2008 Kalima kuitenkin putosi valtuustosta uudelleen.
Kaliman vanhemmat ovat mainospäällikkö, kuvataiteilija Klaus Kalima (1918–2017) ja Torna Kalima (o.s. Enbom). Hänen isoisänsä oli Jalo Kalima. Muusikko Kalle Kalima on Kai Kaliman poika.
Kati Peltola
Kati Kaarina Marjatta Peltola (os. "Sápy", s. 22. joulukuuta 1940 Porvoo) on suomalainen vasemmistoliittolainen poliitikko. Peltola on SKDL:n entinen kansanedustaja ja pitkäaikainen Helsingin kaupunginvaltuuston jäsen. Koulutukseltaan hän on valtiotieteen maisteri.
Peltola valittiin Helsingin kaupunginvaltuustoon 1969 ja toimi siellä vuoteen 1988. Hän oli presidentin valitsijamies vaaleissa 1978. Eläkepäivillään Peltola palasi kaupunginvaltuustoon 2009 Vasemmistoliiton riveistä, muttei asettunut ehdolle enää vuoden 2012 kunnallisvaaleissa.
Peltola nousi eduskuntaan kolmesti varasijalta ja hän toimi kansanedustajana vuosina 1977–1979, 1980–1983 ja 1985–1987. Edustajakautensa jälkeen Peltola toimi 17 vuotta Helsingin keskisen sosiaalikeskuksen johtajana.
Kati Peltolan puoliso vuodesta 1960 on työmarkkinaneuvos, valtiotieteen tohtori Pekka Peltola. Heillä on kaksi lasta.
M200 (juna)
M200 on sähkömoottorijuna, joka on käytössä Helsingin metrossa. Junasarjaa valmistettiin 12 yksikköä eli vaunuparia vuosina 2000–2001. Sarja tilattiin, kun Vuosaaren ratahaaran avaaminen vuonna 1998 aiheutti lisäkalustotarvetta. M200-sarjan teknisenä esikuvana oli Berliinin S-Bahnin DBAG-Baureihe 481 -junamalli.
Alun perin junasarja tilattiin saksalaiselta Deutsche Waggonbau AG:ltä, mutta yrityskaupan myötä lopulliseksi toimittajaksi tuli Bombardier Transportation. Junien sähkökäytöt on toimittanut ranskalainen Alstom Traxis.
Junayksiköt eli vaunuparit on numeroitu HKL-Metroliikenteen käytännön mukaan niin, että kummallakin junayksikön vaunulla on oma numeronsa. Kullakin junayksiköllä on sen vuoksi kaksoisnumero, esimerkiksi 201–202.
Junayksiköitä voidaan kytkeä toisiinsa enintään 6 kpl, mutta alun perin Helsingin metron laituripituus rajoitti matkustajakäytössä olevien yhdistelmien pituudeksi 3 yksikköä. Länsimetron lyhyempi laituripituus rajoittaa koko metroverkolla junien pituudeksi 2 yksikköä. Tätä pidempiä yksiköitä voi esiintyä siirtoajossa ja vaihtotyössä. M200-yksiköt ovat teknisesti yhteensopimattomia vanhojen M100-junien kanssa, eli niitä ei voida kytkeä samaan junaan. Kuitenkin kummatkin junat voivat hinata toisiaan.
M200-sarjaan on rakennettu varaus yläpuoliselle virranottimelle, mikä periaatteessa mahdollistaa näiden junien käyttämisen ilmajohtovirroitetuilla radoilla.
Tennilän hallintopitäjä
Tennilä oli keskiaikainen hallintopitäjä eteläisessä Hämeessä. Pitäjä mainitaan ensimmäisen kerran vuodelta 1390. Se käsitti pääasiassa Kärkölän ja Kosken (nykyisin Hämeenkoski) pitäjät..
Tarpaani
Tarpaani eli arotarpaani ("Equus caballus ferus", synonyymi "Equus ferus ferus") on sukupuuttoon kuollut euraasialainen villihevosen alalaji. Viimeiset tämän alalajin yksilöt kuolivat Ukrainassa 1800-luvun lopulla.
Tarpaaneja on perinteisesti katsottu olleen kahta muotoa: Euroopan metsäalueilla elänyt metsätarpaani eli eurooppalainen metsähevonen ("Equus caballus silvatica") ja idempänä sijaitsevilla aroalueilla elänyt arotarpaani eli tarpaani ("E. caballus gmelini", synon. "E. caballus ferus"). Näistä metsätarpaani kuoli liiallisen metsästyksen takia sukupuuttoon jo keskiajalla, mutta arotarpaani hävisi vasta 1800-luvun lopulla. Villien ja kesyjen hevosten luokittelusta ei vallitse yksimielisyyttä, mutta nykyisin yleensä katsotaan, että vain arotarpaani oli varsinainen luonnonvarainen tarpaani ja oma alalajinsa, kun taas metsätarpaanille aikoinaan annettua tieteellistä alalajinimeä pidetään yhtenä kesyhevosen ("E. caballus caballus") synonyymeista. Mahdollisesti metsätarpaanit olivatkin villiintyneiden kesyhevosten jälkeläisiä.
Tarpaanin juuret ulottuvat vain noin 200 000 vuoden taakse. Se kuuluu vain harvojen kesyhevosten esi-isiin, vaikka se on ensimmäinen kesytetty villihevosen alalaji. Se kesytettiin Siperian arojen lounaiskolkan muodostavassa Ukrainassa ja Pohjois-Kaspian alangoilla.
1930-luvulta alkaen tarpaania on yritetty valikoivalla jalostuksella luoda uudestaan. Takaisinjalostettu muoto eli niin kutsuttu Heckin tarpaani on saanut nimensä saksalaisten biologien Heinz ja Lutz Heckin mukaan.
Fucking with Fire: Live
Fucking with F*** – Live (joissain yhteyksissä myös Fucking With Fire – Live) on saksalaisyhtye Edguyn konserttitallenne, joka julkaistiin toukokuussa 2009. Se nauhoitettiin São Paulossa 3. marraskuuta 2006 "Rocket Ride" -albumin kiertueella. Tallenteesta julkaistiin sekä CD- että DVD-versiot. Lisäksi julkaistiin digipak-painos, joka sisältää molemmat versiot. DVD:llä on konsertin lisäksi mukana kiertuetta käsittelevä dokumentti sekä musiikkivideoita.
DVD-versio sisältää samat kappaleet samassa järjestyksessä, mutta ne ovat kaikki yhdellä levyllä.
Karl Frans Hjorth
Karl Frans Hjorth (11. kesäkuuta 1857 Tyrväntö – 8. helmikuuta 1919 Tampere) oli suomalainen Tampereella asunut kauppias ja tehtailija. Hjorth perusti 1881 "Oy K. Hjorth Ab":n joka toimii edelleen urheilu- ja metsästysaseiden, niihin liittyvien tarvikkeiden ja urheiluvälineiden maahantuojana.
Hjorthin vanhemmat olivat Lahdentaan kartanon pehtori Karl Johan Hjorth (1828–1885) ja Johanna Grönlund. Perhe muutti 1863 Kiskoon ja vuonna 1865 Karl Johan Hjorthista tuli Teijon ruukin pehtori. Vuodesta 1869 Karl Johan Hjorth oli ensin tilanhoitajana ja sitten vuodesta 1880 maanviljelijänä Eurajoella. Karl Frans muutti Tampereelle Eurajoelta 1881 ja avasi siellä 1. elokuuta 1881 ase- ja patruunamyymälän. Hjorth harjoitti sitten aseiden, ampumatarvikkeiden, dynamiitin ja myöhemmin myös urheiluvälineiden maahantuontia sekä tukku- ja vähittäiskauppaa.
Hjorth oli vuodesta 1895 pääosakkaana "Tampereen Haulitehdas Osakeyhtiössä" joka oli jo vuodesta 1859 lähtien valmistanut hauleja Pyynikinharjun etelärinteessä sijainnessa haulitehtaassa. Vuonna 1908 yhtiö rakensi uuden haulitehtaan Tampereen Pispalaan lähelle Porin radan varressa olevaa Santalahden seisaketta. Tehtaaseen liittyi 55 metriä korkea teräsrakenteinen haulitorni. Haulitehdas oli toiminnassa vuoteen 1972 saakka. Tampereen kaupunki osti tehtaan haulitornin 1973 ja nykyisin se on suojelukohde.
Hjorth oli naimisissa vuodesta 1882 Eugenia Viktoria Desideria Esperance Helene "Dessi" Vesanderin (1854–1931) kanssa. Perheessä oli kuusi lasta joista tunnetuin oli taidemaalari ja oopperalaulaja Arno Hjorth (1883–1932). Karl Frans Hjorth on haudattu Tampereen Kalevankankaan hautausmaalle.
Krystyna Łybacka
Krystyna Łybacka (s. 10. helmikuuta 1946) on puolalainen SLD-puolueen poliitikko ja matemaatikko. Hän on istunut maansa parlamentin, Sejmin, jäsenenä vuodesta 1991. Vuosina 2001–2004 hän oli Puolan opetus- ja urheiluministerinä. Hän on kiinnostunut kirjallisuudesta, filosofiasta, teatterista ja maalaustaiteesta.
Adam Mickiewiczin yliopistosta valmistunut Łybacka on luonut pitkän akateemisen uran Poznańin teknologian yliopistolla. Hän on entinen Puolan yhdistyneen työväenpuolueen jäsen.
Paulina Maj
Paulina Maj (s. 22. maaliskuuta 1987) on puolalainen lentopalloilija. Hän on tällä hetkellä liberona PTPS Farmutil Piła -seurassa, jossa hänen pelipaitansa numerona on 13. Hän osallistui vuonna 2006 Puolan maajoukkueen pelaajana Fédération Internationale de Volleyballin lentopallon naisten maailmanmestaruuskilpailuihin. Hän on 166-senttinen.
Kaksin aina kaunihimpi
Kaksin aina kaunihimpi on sanonta ja se voi viitata ainakin seuraaviin asioihin:
Herman Laukkanen
Herman Laukkanen (, salanimi "Hemmi Aro"; 20. heinäkuuta 1892 Mikkelin maalaiskunta – 22. syyskuuta 1938 Petroskoin lähellä) oli neuvostoliitonsuomalainen kirjailija.
Vuonna 1915 Laukkanen muutti töihin Pietariin. Hän osallistui Venäjän kansalaissotaan Siperiassa ja joutui kahdesti Koltšakin joukkojen vangiksi. Palattuaan Pietariin vuonna 1921 hän työskenteli suomen kielen opettajana Lännen vähemmistökansallisuuksien yliopistossa. Vuonna 1929 Laukkanen siirtyi Kustaa Rovion suosittelemana Petroskoihin NKP(b):n Karjalan aluekomitean kääntäjäksi. Vuosina 1932–1936 hän työskenteli maatalouskorkeakoulun suomen kielen opettajana, vuosina 1936–1937 Karjalan kulttuuri-instituutissa ja sen jälkeen sahaajana puutavaran lajittelu- ja kuljetuspaikalla.
Laukkasen ensimmäiset runot julkaistiin vuonna 1925 "Kumouksen kuohuista" -yhteisjulkaisussa. Vuonna 1929 ilmestyi näytelmä "Kolme kosijaa" ja vuonna 1931 runokokoelma "Elettyä". Laukkanen toimi myös "Punakantele" ja "Rintama" -lehtien toimitusneuvostojen jäsenenä ja käänsi suomeksi eräitä Maksim Gorkin, Lidija Seifullinan ja Juri Libedinskin teoksia.
Herman Laukkanen pidätettiin 5. heinäkuuta 1938, tuomittiin kuolemaan vakoilusta Suomen hyväksi ja ammuttiin. Tuomio kumottiin vuonna 1956.
Fjodor Ivatšov
Fjodor Petrovitš Ivatšov (sukunimi esiintyy myös muodossa Ivatšev, ; 30. kesäkuuta 1904 Rukajärvi – 18. lokakuuta 1957) oli karjalainen kirjailija, lehtimies ja kirjallisuusarvostelija.
Fjodor Ivatšov syntyi karjalaisen talonpojan perheeseen. Puna-armeijassa palvellessaan hän toimi Karjalan jääkäripataljoonan poliittisena työntekijänä. Myöhemmin hän työskenteli Neuvosto-Karjalan sanomalehtien toimituksissa. Hän osallistui toiseen maailmansotaan ja työskenteli sen jälkeen Totuuden toimittajana ja Karjalan radiokomitean varapuheenjohtajana.
Ivatšovin ensimmäiset kirjoitukset julkaistiin Punainen Karjala -lehdessä vuonna 1926. Vuonna 1928 hän oli perustamassa Karjalan proletaarikirjailijoiden yhdistystä ja toimi sen johtokunnan jäsenenä. 1920–1930-lukujen vaihteessa hänen runojaan, kertomuksiaan ja kuvauksiaan ilmestyi Neuvostoliiton suomenkielisessä lehdistössä. Vuonna 1934 Kustannusliike Kirja julkaisi karjalankielisen kertomuskokoelman "Jauhinkivi". Samana vuonna hänet hyväksyttiin Neuvostoliiton kirjailijaliiton jäseneksi. Hän toimi myös Rintama-lehden toimittajana.
1930-luvun lopussa Ivatšov osallistui karjalankielisen kirjallisuuden luomiseen ja julkaisi yhden runon Karelija-aikakauslehdessä. Sitä ennen hän oli muutaman kuukauden pidätettynä. Sodan jälkeen hän käänsi suomeksi mm. Aleksandr Puškinin teoksia.
Breil Milano
Breil Milano on italialainen vuonna 1937 alkunsa saanut luksuskellomerkki. Kellot valmistetaan Sveitsissä. Kaikissa Breil Milano- kelloissa on vähintään 100 metrin vesitiiviys ja ruostumattomasta teräksestä valmistettu kuori. Merkki on lanseerattu kansainvälisesti vuonna 2002.
Breil Milanolla on myös korumallisto sekä nahkatuotteet, aurinkolasit ja tuoksut.
Breil Milano kelloja on myyty Suomessa marraskuusta 2008 alkaen ja koruja huhtikuusta 2009 alkaen.
Mac OS X 10.0
Mac OS X 10.0 Cheetah on Applen ensimmäinen julkaisu Mac OS X -käyttöjärjestelmästä. Se julkaistiin 24. maaliskuuta 2001. Sitä pidettiin lähinnä hyvin tehtynä beta-versiona, sillä se oli buginen, eikä sisältänyt esimerkiksi DVD-elokuvien katseluominaisuuksia, eikä myöskään tukenut CD-levyjen polttamista. Myöhemmin Apple julkaisi version 10.1. Sen päivityslevyt Apple antoi ilmaiseksi 10.0-käyttäjille. Mac OS X 10.0 -järjestelmää ei enää tueta.
Iivo Nikutjev
Iivo Nikutjev, oikealta nimeltään Ivan Ivanovitš Nikutjev (; 3. syyskuuta 1904 Uhtuan kihlakunnan Akonlahden kylä – 20. lokakuuta 1939) oli karjalainen kirjailija.
Koulunkäynnin jälkeen Nikutjev liittyi Arvi Pakarisen (Nummi) Uhtualla ohjaamaan kirjallisuuskerhoon. Hän jatkoi kirjallisuusharrastusta opiskellessaan Lännen vähemmistökansallisuuksien yliopistossa Leningradissa ja työskennellessään sen jälkeen NKP(b):n Uhtuan puoluekomitean sihteerinä. Vuonna 1935 Nikutjevin kertomus "Marfa" sai ensimmäisen palkinnon Kustannusliike Kirjan järjestämässä karjalankielisessä kirjoituskilpailussa ja seuraavana vuonna se julkaistiin erillisenä kirjana.
Vuodesta 1935 lähtien Nikutjev työskenteli Petroskoissa Punainen Karjala -lehden kääntäjänä. Hänet pidätettiin 26. huhtikuuta 1939, tuomittiin kuolemaan vakoilusta Suomen hyväksi ja ammuttiin. Tuomio kumottiin vuonna 1959.
Live and More!
Live and more oli Britney Spearsin toinen dvd. Albumia myytiin 2 miljoonaa kappaletta maailmanlaajuisesti ja ranskassa se myi 20 000 kappaletta, eli platinaa.
3 music videos: 
Britney on Saturday Night Live: 
Britney Live From Waikiki Beach, Hawaii:
Kalle Jussila (kirjailija)
Kalle Jussila eli Santeri Kirillov, oikealta nimeltään Aleksandr Fjodorovitš Kirillov (; 1910 Aunuksen kihlakunnan Näätälahden kylä – 15. joulukuuta 1941) oli karjalainen kirjailija.
Aleksandr Kirillov syntyi karjalaisen talonpojan perheeseen. Hän opiskeli Tšalkin kyläkoulussa runoilija Lea Helon johdolla. Kirillov alkoi kirjoittaa runoja ja proosaa jo 16-vuotiaana ja liittyi Karjalan proletaarikirjailijoiden yhdistyksen suomalaisen jaoston jäseneksi. Ensimmäinen runo ilmestyi salanimellä Kalle Jussila Puna-Kantele -lehdessä vuonna 1928. Jussilan kertomuksia julkaistiin Soihtu-lehdessä ja Ahjo-kirjallisuusalbumissa. Vuonna 1934 Kustannusliike Kirja painoi suomalaisten Itä-Karjalaan tekemää hyökkäystä käsittelevän näytelmän "Voitto on meidän".
Kalle Jussila oli yksi ensimmäisistä aunuksenkarjalaa käyttäneistä kaunokirjailijoista. Vuonna 1934 hän sai palkinnon karjalankielisessä kertomuskilpailussa teoksella "Parahan briguadan brigadiiru" (”Parhaan työprikaatin johtaja”), joka seuraavana vuonna ilmestyi erillisenä kirjana. Jussilan teoksia julkaistiin Rintamassa sekä karjalankielisessä Karelija-aikakauslehdessä. Hän käänsi karjalaksi Nikolai Ostrovskin romaanin "Kuinka teräs karaistui".
Jussila kuoli toisessa maailmansodassa pataljoonan komissaarina. Hänet on haudattu Leningradin alueen entisen Vinnitsyn piirin Andronovskajan kylään.
PKO
Pko voi tarkoittaa seuraavia asioita:
STS-4
STS-4 oli Nasan avaruussukkulaohjelman ja Columbia-sukkulan neljäs ja viimeinen koelento. Laukaisu tapahtui 27. kesäkuuta 1982 kello 15:00 UTC Kennedyn avaruuskeskuksesta. STS-4 oli ensimmäinen lento joka pääsi matkaan ajallaan ilman teknisiä viivästyksiä. Lento päättyi laskeutumiseen Edwardsin lentotukikohtaan 4. heinäkuuta 1982 kello 16:09.
Lennon komentajana toimi Apollo-astronautti Ken Mattingly ja lentäjänä ensikertalainen Henry Hartsfield. Hyötykuormana lennolla oli lukuisia GAS-tutkimuslaitekanistereita, mukaan lukien 9 opiskelijaprojektia, sekä salainen Yhdysvaltain ilmavoimien laitteisto. RMS-robottikäsivarrella käsiteltiin instrumenttia, jolla tutkittiin sukkulan ympäristön koostumusta kiertoradalla. Lisäksi keskikannella suoritettiin fysikaalisia, kemiallisia ja lääketieteellisiä tutkimuksia.
Sukkulan kiinteän ajoaineen SRB-moottoreita ei saatu korjattua talteen laskuvarjojen petettyä moottorien irrotuksen jälkeen.
Lauri Luoto
Lauri Luoto, oikealta nimeltään Bruno tai Väinö Sjögren (; 1886 tai 1889 Längelmäen Eväjärven kylä – 9. helmikuuta 1938 Petroskoin lähellä) oli suomalainen kirjailija, joka vaikutti myös Yhdysvalloissa ja Neuvostoliitossa.
Luoto syntyi hämäläiseen maanviljelijäperheeseen. Nuorena hän muutti Yhdysvaltoihin, jossa työskenteli metsurina ja kaivosmiehenä, mutta palasi sitten Suomeen ja osallistui vuoden 1918 sisällissotaan. Punaisten tappion jälkeen hän pakeni Neuvosto-Venäjälle, josta Luoto yritti siirtyä takaisin Yhdysvaltoihin, mutta jäi Siperiassa Koltšakin armeijan vangiksi. Sittemmin hän palasi Leningradiin, josta Luoto 1920-luvulla muutti Neuvosto-Karjalaan.
Vuonna 1935 Luoto joutui poliittisten syytösten kohteeksi ja hänet erotettiin nationalistina Neuvostoliiton kirjailijaliitosta. Hänet pidätettiin 22. joulukuuta 1937, tuomittiin kuolemaan vakoilusta ja ammuttiin. Tuomio kumottiin vasta vuonna 1989.
Luodon ensimmäiset romaanit "Pakolaisena" (1925), "Valkoisen leijonan metsästäjät" (1926), "Kamaran sankarit" (1927) ja "Ikuiset uhritulet" (1929) julkaistiin yhdysvaltalaisessa työväenliikkeen kustantamossa, koska tekijä ei kyennyt saamaan niitä julki Neuvostoliitossa. Suomen ja Venäjän kansalaissodasta kertovien teosten eksoottiset aiheet ja jännittävä juoni herättivät kiinnostusta amerikkalaisissa lukijoissa.
1920–1930-lukujen vaihteessa Luodon kirjoituksia ilmestyi "Punainen Karjala" ja "Vapaus" -lehdissä sekä muissa Neuvostoliiton suomenkielisissä julkaisuissa. Vuonna 1931 ilmestyi Suomeen sijoittuva ajankohtainen näytelmä "Lapualaasia". Näytelmää "Aseet puhuvat" (1933) ja Jalmari Virtasen kanssa kirjoitettua "Herra Malperi lähtee sotaan" (1935) esitettiin Petroskoin suomalaisessa teatterissa. Niistä ensimmäinen kertoo Suomen kansalaissodasta ja toisen aiheena on Aunuksen retkikunnan hyökkäys ja punaisten Viteleeseen tekemä vastaisku. Kuvauskokoelmien "Jäämeri ärjyy" (1933) ja "Lakeuksien Aunus" (1933) aiheena ovat Muurmannin rannikon suomalaisten kalastajien ja aunukselaisten kolhoositalonpoikien elämä.
Morandi
Morandi on romanialainen lauluyhtye, jonka muodostavat Marius Moga ja Andrei Ropcea. Yhtye julkaisi ensimmäisen levynsä vuonna 2005 ja sen ensimmäinen single oli "Love Me". Vuonna 2006 yhtye julkaisi levyn "Mind Field". Hitiksi nousi single "Beijo", joka nimettiin myöhemmin "Oh La La":ksi. Vuonna 2007 single "Angels" nousi useassa maassa listaykköseksi.
Fjodor Isakov
Fjodor Trofimovitš Isakov (; 1918 nykyisen Kontupohjan piirin Koikarin kylä – 1941) oli karjalainen runoilija.
Fjodor Isakov syntyi monilapsiseen talonpoikaisperheeseen. Koulun jälkeen hän opiskeli Petroskoin opettajaopistossa, josta hän valmistui vuonna 1937. 1930-luvun lopulla hän työskenteli karjalankielisen Karelija-aikakauslehden sihteerinä.
Isakov alkoi kirjoittaa runoja ja kertomuksia vuonna 1935. Karelija-lehdessä julkaistiin hänen runonsa "Bohatteriloin jälgilöillä" (”Sankarien jäljillä”), "Kokko lindu" (”Kotka”), "Nurmella", "Väinämöizen pajo" (”Väinämöisen laulu”) ym. Vuonna 1939 ilmestyi Isakovin ja Nikolai Laineen (Gippijev) yhteinen runokokoelma "Huondes" (”Aamu”). Runoilija käänsi karjalaksi mm. Šota Rustavelin, Mihail Lermontovin, Taras Ševtšenkon, Nikolai Nekrasovin, Kosta Hetagurovin, Vladimir Majakovskin, Vasili Lebedev-Kumatšin sekä Neuvosto-Karjalan venäjänkielisten runoilijoiden teoksia. Vuonna 1939 hänet hyväksyttiin Neuvostoliiton kirjailijaliiton jäseneksi.
Isakov sai surmansa toisen maailmansodan taisteluissa Tallinnan lähellä.
Schwabenin Jura
Schwabenin Jura () on keskikorkea vuorimassiivi Baden-Württembergin osavaltiossa Lounais-Saksassa. Seudulla on hyviä vaellusreittejä ja kiipeilymahdollisuuksia. Vuorialueen korkein huippu on 1 015 metriä korkea Lemberg. Vuoristo jatkuu itään Frankenin Jurana.
Schwabenin Jura, etenkin Geißenklösterlen luola lähellä Blaubeurenin kaupunkia, on keskeinen arkeologinen kohde määritettäessä siirtymistä myöhäispaleoliittiin ja Aurignacin kulttuurin syntymää.
Arkeologit ovatkin kehittäneet "Kulturpumpe"-hypoteesin, jonka mukaan Schwabenin Jurassa on syntynyt tärkeitä kulttuurin kehitysaskeleita esim. kuvataiteen, musiikin ja myyttisen kuvaston aloilta, jotka ovat sieltä levinneet muualla Eurooppaan.
Nunnia ja konnia 2 – Lisää säpinää
Nunnia ja konnia 2 – Lisää säpinää on yhdysvaltalainen komediaelokuva vuodelta 1993. Se on jatkoa elokuvalle "Nunnia ja konnia" ja pääosassa nähdään jälleen Whoopi Goldberg.
Deloris Van Cartier on palannut laulajaksi, mutta hänen apuaan tarvitaan luostarissa. Alueen koululla opettajina toimivat nunnat ja munkit ovat avuttomia, oppilaat eivät välitä opiskelusta ja koulu on yhtä kaaosta. Päälle päätteeksi koulun johtaja aikoo lakkauttaa koulun ja rakentaa sen paikalle parkkitalon. Ainoa mahdollisuus säilyttää koulu on voittaa vuotuinen laulukilpailu ja saada koululle takaisin sen entinen maine.
"Video-oppaassa" vuodelta 1994 turhaksi jatko-osaksi sanottu elokuva saa kaksi tähteä viidestä, mikä vastaa sanallista arviota ”keskinkertainen”.
Nate Robinson
Nathaniel Cornelius ”Nate” Robinson (s. 31. toukokuuta 1984 Seattle, Washington) on yhdysvaltalainen koripalloilija. 175 senttiä (kengät jalassa) pitkänä hän on NBA:n historian kolmenkymmenen lyhimmän pelaajan joukossa. Painoa hänellä on 82 kiloa. Robinson siirtyi kesällä 2013 Denver Nuggetsiin, mitä ennen oli edustanut NBA-urallaan New York Knicksiä, Boston Celticsiä, Oklahoma City Thunderia, Golden State Warriorsia ja Chicago Bullsia.
Robinson on voittanut n vuosina 2006, 2009 ja 2010. Hänen piste-ennätyksensä, 45 pistettä, syntyi 3. elokuuta 2008 Portland Trail Blazersia vastaan.
Kesällä 2016 Robinson tavoitteli pelipaikkaa amerikkalaisen jalkapallon NFL:stä. Hän harjoitti lajia nuorempana ennen keskittymistä koripalloon.
John Nicholson
John Nicholson (6. lokakuuta 1941 Auckland – 19. syyskuuta 2017 Clarks Beach, Auckland) oli uusiseelantilainen Formula 1 -kuljettaja. Hän osallistui kahteen F1-osakilpailuun kausina 1974–75. Hän karsiutui toisessa ja oli 17. Britannian GP:ssä 1975.
Nicholson voitti Formula Atlantic -sarjan mestaruuden vuosina 1973 ja 1974. Hän siirtyi Powerboat-sarjaan F1-uran jälkeen.
Nicholson toimi myös tiiviissä yhteistyössä Bruce McLarenin kanssa, kun hän perusti yhteistyön seurauksena moottoreita valmistavan Nicholson-McLarenin. Moottorit perustuivat Cosworth DFV -mallistoon ja niillä voitettiin kaksi maailmanmestaruutta (Emerson Fittipaldi 1974 ja James Hunt 1976). McLaren-tallin lisäksi yritys toimitti moottoreita Embassy Hill -tallille. Yritys vetäytyi F1-sarjan moottorintoimituksesta 1980-luvulla turbomoottoreiden yleistyessä ja siirtyi pienempiin Formula- ja GP-sarjoihin (mm. F3000).
Sakarias Kankaanpää
Sakarias Kankaanpää (; 1880 – 22. syyskuuta 1938 Petroskoin lähellä) oli neuvostoliitonsuomalainen kirjailija.
Kankaanpää syntyi Kuolan niemimaalla. Vallankumouksen jälkeen hän kiinnostui kirjallisuudesta ja alkoi toimia Leningradin suomenkielisten lehtien avustajana. 1930-luvulla hän työskenteli Petroskoin suksitehtaalla. Hänen ensimmäiset kaunokirjalliset teoksensa julkaistiin Rintama-lehdessä ja Kevätvyöry-vuosikirjassa vuonna 1932. Vuonna 1934 ilmestyi Venäjän kansalaissotaa käsittelevä romaani "Voittamattomat". Vuonna 1936 Kankaanpää hyväksyttiin Neuvostoliiton kirjailijaliiton ehdokasjäseneksi.
Kankaanpää pidätettiin 10. kesäkuuta 1938 ja ammuttiin syytettynä vakoilusta Suomen hyväksi. Tuomio kumottiin vuonna 1989.
Krisun Miikul
Krisun Miikul, oikealta nimeltään Nikolai Vasiljevitš Hrisanfov (; 1898 Petroskoin kihlakunnan Vuohtjärven kylä – 8. tammikuuta 1938 Sandarmoh Karhumäen lähellä) oli karjalainen kirjailija ja kotiseuduntutkija.
Nikolai Hrisanfov valmistui Leningradin yliopiston historiallis-kielitieteellisestä tiedekunnasta. Vuonna 1922 hän osallistui Neuvosto-Karjalan toiseen puoluekonferenssiin, jossa arvosteli karjalaisia syrjivää virka- ja kielipolitiikkaa. 1930-luvun alussa hän kiinnostui kotiseudun ja karjalaisen kansanperinteen tutkimuksesta. Myöhemmin hän toimi Karjalan keskusarkiston johtajana ja Karjalan kulttuuri-instituutin tutkijana.
Hrisanofov oli yksi ensimmäistä aunuksen murteella kaunokirjallisia teoksia laatineista kirjoittajista. Hänen runojaan julkaistiin tekijänimellä Krisun Miikul Punainen Karjala -lehdessä vuosina 1936 ja 1937. Kalle Rautio sävelsi laulun hänen runostaan "Törökän kolhoznitsoil" (”Törökän kolhoosinaisille”). Hän käänsi karjalaksi myös Aleksandr Puškinin teoksia.
Hrisanfov pidätettiin 22. lokakuuta 1937, tuomittiin kuolemaan vakoojana ja teloitettiin. Hänet todettiin syyttömäksi vuonna 1956.
Helmut Niedermayr
Helmut Niedermayr () oli saksalainen kilpa-ajaja. Hän osallistui kaudella 1952 yhteen Formula 1 -osakilpailuun, jossa hän sijoittui yhdeksänneksi.
Niedermayr oli toinen vuoden 1952 Le Mansin 24 tunnin ajossa Theo Helfrichin kanssa. Muutama viikko myöhemmin hän osui yleisöön Grendzlandringin kilpailussa surmaten 13 katsojaa ja vammauttaen 42 katsojaa.
Mandi Hannula
Amanda (Mandi) Hannula (25. maaliskuuta 1880 Huittinen – 9. tammikuuta 1952 Helsinki) oli suomalainen kansakoulunopettaja, toimittaja ja kunnallisneuvos, joka toimi yli 20 vuotta Kansallisen Edistyspuolueen kansanedustajana.
Hannulan vanhemmat olivat talollinen Juho Hannula ja Sofia Penttilä. Hän kävi kansanopiston 1899, valmistui kansakoulunopettajaksi Jyväskylän seminaarista 1904 ja suoritti kasvatusopin tutkinnon 1908. Hannula toimi kansakoulunopettajana Pieksämäellä 1904–1921, uskonnon, piirustuksen ja kaunokirjoituksen opettajana Pieksämäen yhteiskoulussa 1912–1916 ja kansakoulunopettajana Helsingissä 1921–1930. Hän oli toimituskunnan jäsen Kotiliesi-lehdessä 1923–1952, Kansakoulun lehden toimittaja 1924–1925, Emännän tietokirjan päätoimittaja 1929–1932 ja Opettajain lehden toimittaja 1934–1937.
Hannula oli kansanedustaja 1919–1930 ja 1936–1945, edustaen Mikkelin läänin vaalipiiriä 1919–1929 ja Uudenmaan läänin vaalipiiriä 1929–1930 sekä 1936–1945. Hänen katsotaan vaikuttaneen huomattavasti naisten virkakelpoisuutta koskevana lakiin ja uuteen avioliittolakiin. Hän toimi Edistyspuolueen eduskuntaryhmän puheenjohtajana ja 1926 eduskunnan toimitusvaliokunnan puheenjohtajana. Hän oli presidentin valitsijamies vuosien 1931, 1937, 1940, 1943 ja 1950 presidentinvaaleissa ja kuului Helsingin kaupunginvaltuustoon ja -hallitukseen.
Hannula toimi lisäksi Suomen Naisyhdistyksen varapuheenjohtajana ja sihteerinä, Edistyspuolueen puoluetoimikunnan jäsenenä ja rahastonhoitajana, Kalevala Korun hallituksen puheenjohtajana ja Suomen opettajayhdistyksen keskushallituksen varapuheenjohtajana 1928-1937, sihteerinä ja rahastonhoitajana sekä valtion ammattikasvatusneuvoston 1. varapuheenjohtajana.
Hannula sai kunnallisneuvoksen arvon 1938.
USS Carl Vinson (CVN-70)
USS Carl Vinson (CVN-70) on vuonna 1982 palvelukseen otettu Yhdysvaltain laivaston ydinkäyttöinen Nimitz-luokan lentotukialus, joka on nimetty pitkäaikaisen kongressiedustaja Carl Vinsonin mukaan. Sen lentokalustoon kuuluu F/A-18 Hornet ja Super Hornet -koneita.
Alus tilattiin Newport News Shipbuilding Companyltä Newport Newsistä Virginiasta. Sen köli laskettiin 11. lokakuuta 1975 ja se laskettiin vesille 15. maaliskuuta 1980. Alus otettiin palvelukseen 13. maaliskuuta 1982.
"USS Carl Vinson" otettiin palvelukseen 13. maaliskuuta 1982 Newport Newsissä Virginiassa ensimmäisenä päällikkönään Richard Martin, minkä jälkeen alus aloitti koeajot sekä kouluttautumisen pääasiassa Yhdysvaltain itärannikolla. Se lähti ensimmäiseen tehtäväänsä 1. maaliskuuta 1983 kannellaan Carrier Air Wing 15, minkä aikana se kiersi maapallon siirtyessään uuteen tukikohtaansa Alamedaan Kaliforniaan. Alus saapui määränpäähänsä 28. lokakuuta 1983.
13. tammikuuta 2010 "USS Carl Vinson" komennettiin Yhdysvaltain humanitaariseen avustusoperaatioon Haitin maanjäristyksen uhrien tueksi.
2. toukokuuta 2011 aluksen kannelta laskettiin terroristijohtaja Osama bin Ladenin ruumis Intianmereen.
Vaivaistupa
Vaivaistupa eli vaivaistalo on Suomessa ja Ruotsissa käytössä ollut vanhainkodin historiallinen vastine, jonne sijoitettiin pysyvästi köyhiä ja pitkäaikaissairaita ihmisiä. Niitä perustettiin varsinkin 1800-luvulla.
Vuoden 1571 kirkkolaki ja vuoden 1623 hospitaalijärjestys velvoittivat seurakunnat rakentamaan ja ylläpitämään alueellaan majapaikkaa kerjäläisiä varten. Samalla kerjuuoikeus rajoitettiin lähinnä omaan kaupunkiin tai pitäjään. Vuoden 1734 laki määräsi (rakennuskaari 26:1) jokaisen pitäjän asukkaan velvollisuudeksi rakentaa ja ylläpitää kirkkoa, kellotapulia, kirkonaitaa, pitäjäntupaa ja vaivaisten tupaa. Rakennusaineet ja niiden ajot tuli toimittaa tilan koon mukaan ja päivätyöt ruokakunnittain. Vaivaistupia ei kuitenkaan perustettu jokaiseen pitäjään, sillä vuoden 1852 vaivaishoitoasetuksen ilmestyessä ei sellaista ollut perustettu kaikkialle.
Vaivaistalo oli tarkoitettu ihmisille, jotka eivät pystyneet itse huolehtimaan toimeentulostaan. Talon asukkaiden oli osallistuttava voimiensa mukaan talon töihin. Vaivaistalot muutettiin vuonna 1922 köyhäinhoitolain nojalla kunnalliskodeiksi.
Ronald Giere
Ronald Giere on yhdysvaltalainen filosofi, joka on erikoistunut tieteenfilosofiaan. Hän on Minnesotan yliopiston filosofian emeritusprofessori, American Association for the Advancement of Sciencen jäsen, "Philosophy of Science" -julkaisun toimituskunnan jäsen sekä Philosophy of Science Associationin entinen puheenjohtaja. Giere on tutkinut muun muassa toimijapohjaista lähestymistapaa malleihin, tieteellistä esittämistä sekä naturalismin ja sekularismin välisiä yhteyksiä.
Teoksessaan "Scientific Perspectivism" Giere on kehittänyt tieteellisen realismin muodon, jonka mukaan tieteelliset kuvaukset ovat ikään kuin värit sikäli, että ne tavoittavat vain joitakin todellisuuden puolia, ja nämä puolet havaitaan tietystä inhimillisestä näkökulmasta. Giere on verrannut tieteellisiä malleja myös karttoihin: ne esittävät todellisuutta, mutta perustuvat tiettyihin esitystapoihin eivätkä ole koskaan täysin paikkansapitäviä tai täydellisiä; samalla tavalla mallit ovat idealisoituja rakennelmia, jotka esittävät todellisuutta tietustä rajallisesta näkökulmasta käsin. Tiede on näin läpikotaisin perspektiivistä.
Peter Lipton
Peter Lipton (9. lokakuuta 1954 New York – 25. marraskuuta 2007 Cambridge) oli yhdysvaltalainen filosofi, joka oli erikoistunut tieteenfilosofiaan. Hän oli Cambridgen yliopiston Hans Rausing -oppituolin professori ja tieteen historian ja filosofian laitoksen johtaja sekä King's Collegen jäsen äkilliseen kuolemaansa saakka.
Lipton opiskeli Wesleyan-yliopistossa ja Oxfordin yliopistossa. Ennen siirtymistään Cambridgeen hän opetti Clarkin yliopistossa ja Williams Collegessa. Lipton tutki muun muassa tieteellistä selittämistä, päättelyä, testaamista, luonnonlakeja ja tieteellistä realismia. Tieteenfilosofian tutkimukset johtivat Liptonin myös tietoteorian ja mielenfilosofian aloille.
Lipton halusi elää juutalaisen elämäntavan, kulttuurin ja etiikan mukaan ilman uskonnon metafyysisen puolen (kuten Jumalan olemassaolon) hyväksymistä.
Storfjorden
Isovuono (myös "Omasvuono", , ) on vuono Tromssan läänissä Pohjois-Norjassa. Isovuono on Yykeänvuonon () eteläinen haara Yykeänperästä () etelään Omasvuonon kunnassa. Tästä pohjoiseen, Yykeän () ja Kaivuonon () kuntien alueella, Kaivuonon suulle ja siitä edelleen pohjoiseen vuonon nimenä on Yykeänvuono.
Vuonon varrella sijaitsevia kyliä ovat mm. vuonon eteläperukassa sijaitsevat Oteren ja Hatteng sekä pohjoisempana Yykeänperä (). Tästä pohjoiseen Yykeävuonon varrella ovat vielä Furuflaten ja Yykeänmuotka ().
Jared Boll
Jared Boll (s. 13. toukokuuta 1986 Charlotte, Pohjois-Carolina) on yhdysvaltalainen jääkiekkoilija, pelipaikaltaan oikea laitahyökkääjä. Hän edustaa NHL-seura Anaheim Ducksia.
Ennen ammattilaisuraansa Boll edusti vuodet 2003–2005 United States Hockey Leaguen Lincoln Starsia ja vuodet 2005–2007 Ontario Hockey Leaguen Plymouth Whalersia. Viimeisellä juniorikaudellaan, 2006–2007, hän oli voittamassa OHL:n mestaruutta, J. Ross Robertson Cupia.
Columbus Blue Jackets varasi Bollin NHL:ään numerolla 101 neljännellä kierroksella ja hän on pelannut ammattilaisena kaudesta 2007–2008 alkaen. Hän pelasi ensimmäisen NHL-ottelunsa 5. lokakuuta 2007, jolloin Blue Jackets kohtasi Anaheim Ducksin, ja teki ensimmäisen NHL-maalinsa kolmannessa ottelussaan, ottelussa Phoenix Coyotesia vastaan 10. lokakuuta. Boll pelasi tulokaskaudellaan 75 runkosarjaottelua ja teki kymmenen tehopistettä, viisi maalia ja viisi syöttöpistettä.
Boll pelaa tappelijan () roolissa. NHL-tulokaskaudellaan hän tappeli eniten kaikista liigapelaajista, 27 kertaa, ja keräsi toiseksi eniten jäähyminuutteja Phoenix Coyotesin Daniel Carcillon jälkeen, 226. Kaudella 2008–2009 hän keräsi 180 jäähyminuuttia, viidenneksi eniten, ja tappeli 24 kertaa, toiseksi eniten Edmonton Oilersin Zack Stortinin jälkeen.
26. maaliskuuta 2015 NHL rankaisi Bollia kolmen ottelun palkattomalla pelikiellolla. Rangaistus johtui kaksi päivää aikaisemmin tapahtuneesta Patrick Maroonin päähän kohdistuneesta taklauksesta.
Boll sai toisen pelikiellon 24. maaliskuuta 2016, jolloin rangaistuksen pituudeksi tuli neljä ottelua. Syynä oli pelitilanteen jälkeen Pierre-Édouard Bellemareen kohdistunut ruma taklaus. Koska kyseessä oli jo toinen pelikieltoon johtanut rikkomus lyhyen ajan sisällä, menettä hän 82 926,84 dollaria palkastaan.
Bollin yhdeksänvuotinen ura Blue Jacketsin riveissä tuli päätökseen heinäkuussa 2016, jolloin seura osti hänen viimeisen sopimusvuotensa ulos asetettuaan hänet ensin waivers-listalle. Muutama päivä myöhemmin hän teki vapaana pelaajana kaksivuotisen sopimuksen Anaheim Ducksin kanssa.
Yrjö Kivimäki
Yrjö Kivimäki, oikea sukunimi Rissanen (; 21. marraskuuta 1902 Juankoski – 31. elokuuta 1942 Gorkin alue) oli neuvostoliitonsuomalainen kirjailija ja lehtimies.
Kansakoulun jälkeen Yrjö Rissanen teki puusepän ja kivenhakkaajan töitä. Vuonna 1923 hän siirtyi Neuvostoliittoon, jossa työskenteli Petroskoin puusepäntehtaassa, Seesjärven piirin kivilouhimoilla ja Lohijoen kombinaatissa. Vuosina 1933–1935 hän työskenteli Punainen Karjala -lehden toimituksessa ja sitten piirilehtien toimittajana ja Kustannusliike Kirjan kääntäjänä. Elokuusta 1936 lähtien hän teki töitä Petroskoin suksitehtaalla ja lelutehtaassa.
1930-luvun alussa Rissanen julkaisi runoja, kertomuksia ja kuvauksia Punakantele-lehdessä sekä kokoomateoksissa tekijänimellä Yrjö Kivimäki. Kirjoittajan ensimmäinen teos oli Suomen sotilaselämää käsittelevä kertomus "Kenttäelämän ensitervehdys". Vuonna 1933 ilmestyivät erillisinä kirjoina runokokoelma "Piirtoja" ja Karjalan metsätöille omistettu runoelma "Alkoi korjuu vihreän viljan".
Yrjö Rissanen pidätettiin 27. joulukuuta 1937 ja tuomittiin vakoilijana kymmeneksi vuodeksi vankileirille. Hänet lähetettiin Gorkin alueen Unžan vankileirille (Unžlag), jossa hän kuoli viiden vuoden kuluttua. Vuonna 1958 Rissanen todettiin syyttömäksi.
Levoča
Levoča (unk. "Lőcse", saks. "Leutschau", puol. "Lewocza") on kaupunki Slovakiassa Prešovin hallinnollisella alueella (Prešovský kraj). Kaupungin asukasluku oli 14 830 vuonna 2010
Guntars Krasts
Guntars Krasts (s. 16. lokakuuta 1957 Riika) on latvialainen poliitikko. Hän toimi maansa pääministerinä vuosina 1997–1998. Vuosina 2004–2009 hän istui Euroopan parlamentin jäsenenä. Muuten hän on toiminut Latvian valtiovarainministerinä, varapääministerinä ja Eurooppa-asioiden ministerinä sekä maan parlamentin saeiman jäsenenä. 
Koulutukseltaan Krasts on kansantaloustieteilijä. Hän sai vuonna 2002 Latvian hallituksen ja vuonna 2003 parlamentin ansiomerkin. Hän on Tanskan kuninkaallisen ritarikunnan (1997), Norjan kuninkaallisen ritarikunnan (1998) ja Italian tasavallan ritarikunnan komentaja (2004).
Wilhelm Fabritius
Fredrik Wilhelm Fabritius (1845–1895) oli suomalainen tähtitieteilijä ja pikakirjoitusjärjestelmän laatija.
Wilhelm Fabritius syntyi Viipurissa 14. heinäkuuta 1845. Hän tuli ylioppilaaksi vuonna 1865 ja valmistui filosofian kandidaatiksi 1870.
Fabritius työskenteli tähtitieteen observatoriossa Helsingissä 1869–71 ja sen jälkeen muun muassa Bonnin, Pulkovan ja Kiovan observatorioissa. Bonnissa työskennellessään hän kävi Helsingin yliopistossa väittelemässä filosofian tohtoriksi vuonna 1873.
Fabritius kuoli Kiovassa 12. huhtikuuta 1895.
1870-luvun alkupuolella Fabritius kehitti suomenkielisen pikakirjoitusjärjestelmän, joka pohjautui saksalaisiin Gabelsbergerin ja Stolzen järjestelmiin. Sitä käytettiin jonkin verran 1800-luvun loppupuolella, muta käyttö hiipui, ja Lars Neoviuksen kehittämä järjestelmä jäi käytännössä ainoaksi suomen kielen pikakirjoitusjärjestelmäksi.
Fabritiuksen järjestelmä painui unholaan, eikä sitä enää 2000-luvulle tultaessa osattu tulkita. Kadonnut "avain" kirjoituksen tulkintaan löytyi 2000-luvun alussa.
Fabritiuksen järjestelmää käytti muun muassa Kaarle Krohn kerätessään kansanrunoutta ja satuja.